ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3738/98

υποβολή: Amedeo Amadeo (NI) προς την Επιτροπή

(11 Δεκεμβρίου 1998)

Θέμα: Κατάργηση των καταστημάτων αφορολόγητων ειδών

Οι οδηγίες του 1992 καθόρισαν, ενόψει αναθεώρησης ολόκληρου του ευρωπαϊκού φορολογικού συστήματος, τον Ιούνιο του 1999 ως προθεσμία για την κατάργηση της πώλησης αφορολόγητων ειδών στην Ένωση. Η απόφαση υπέρ της κατάργησης των καταστημάτων αφορολόγητων ειδών που ελήφθη από τους Υπουργούς Οικονομικών, δεν θα είναι δυνατό να τροποποιηθεί παρά μόνο μέσω μιας ομοφωνίας συμβολικής σημασίας, που είναι δύσκολο να επιτευχθεί στον τομέα αυτό.

Λαμβάνοντας υπόψη το γεγονός ότι ο τομέας αυτός απασχολεί 140.000 άτομα και ότι τα κέρδη που πραγματοποιούνται από τις πωλήσεις αυτές επιτρέπουν σε όλα τα μεγάλα ευρωπαϊκά αεροδρόμια να καλύπτουν μια σειρά δαπάνες, καθώς και τη δυσκολία δημιουργίας θέσεων απασχόλησης.

Μπορεί η Επιτροπή να ανακοινώσει σε ποια λογική ανταποκρίνεται η απόφαση κατάργησης ενός τομέα τόσο ευμενούς για την κοινοτική απασχόληση;

Σκοπεύει η Επιτροπή να σταματήσει επειγόντως τις διαδικασίες κατάργησης και να αναλάβει μελέτη για την εξέταση των συνεπειών μιας παρόμοιας κατάργησης και των επιπτώσεών της στη βιομηχανική παραγωγή και την απασχόληση;

Απάντηση του κυρίουMonti εξ ονόματος της Επιτροπής

(4 Μαρτίου 1999)

Η λογική που κρύβεται πίσω από την περάτωση των ενδοκοινοτικών αδασμολόγητων πωλήσεων είναι η ενιαία αγορά. Με την κατάργηση των διατυπώσεων των εισαγωγών και εξαγωγών, παρέχεται η δυνατότητα σε όλους τους πολίτες να προμηθευτούν αγαθά, με τους φόρους, στο κράτος μέλος της επιλογής των. Οι αλλαγές στο φορολογικό σύστημα σιωπηρά θέτουν πέρας στις αδασμολόγητες πωλήσεις στους ταξιδιώτες μέσα στην Κοινότητα. Με αποκλειστικό σκοπό την ελάφρυνση κάθε οικονομικού και κοινωνικού προβλήματος που ενδέχεται να προκύψει από αυτές τις νομοθετικές αλλαγές, το Συμβούλιο Ecofin κατά το 1991 αποφάσισε ομόφωνα να εισάγει ένα ειδικό μέτρο, χρονικά περιορισμένο, που να επιτρέπει τη σταδιακή ρύθμιση της δραστηριότητας αυτής.

Εξετάζοντας το θέμα από την πλευρά της απασχόλησης, η Επιτροπή εξέδωσε στις 17 Φεβρουαρίου 1999 μια ανακοίνωση προς το Κοινοβούλιο και προς το Συμβούλιο σχετικά με τις συνέπειες από πλευράς απασχόλησης της απόφασης κατάργησης των αδασμολόγητων πωλήσεων για τους ενδοκοινοτικούς ταξιδιώτες(1).

Η ανακοίνωση αυτή αποτελεί τη συνέχεια της απαίτησης του Ευρωπαϊκού Συμβουλίου της Βιέννης το Δεκέμβριο του 1998 να εξετάσει ως το Μάρτιο του 1999, τα προβλήματα που ενδέχεται να προκύψουν σχετικά με την απασχόληση λόγω της κατάργησης των ενδοκοινοτικών αδασμολόγητων πωλήσεων.

(1) COM(99)65.
ΓΡΑΠΤΗ ΕΡΩΤΗΣΗ E-3522/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Αντιστάθμιση για άρνηση επιβίβασης

Σε σχέση με την "πρόταση κανονισμού (ΕΚ) 295/91 για τη θέσπιση κοινών κανόνων σχετικών με ένα σύστημα αντισταθμιστικών παροχών σε περίπτωση άρνησης επιβίβασης κατά τις τακτικές αεροπορικές μεταφορές" (COM(98)0041 τελ. - 98/022 SYN(1), θα μπορούσε η Επιτροπή να αναφέρεται κάθε τρία χρόνια στην αποτελεσματικότητα του κανονισμού, επί τη βάσει των εκθέσεων που έχουν εκπονηθεί από τα κράτη μέλη; Θα μπορούσε η Επιτροπή, πριν ο κανονισμός αποτελέσει αντικείμενο αναθεώρησης, να προχωρήσει σε πλήρη αξιολόγηση κόστους και συνεπαγομένου οφέλους από τον κανονισμό, συμβουλευόμενη τα ενδιαφερόμενα μέρη και προβαίνοντας, γι α κάθε περίπτωση άρνησης επιβίβασης, σε συγκριτική ανάλυση των κανόνων αντιστάθμισης που ισχύουν στις Ηνωμένες Πολιτείες και στην Ευρωπαϊκή Ένωση;

Απάντηση του κου Kinnock εξ ονόματος της Επιτροπής

(29 Ιανουαρίου 1999)

Η Επιτροπή συμφωνεί ότι οι στατιστικές εκθέσεις για τις περιπτώσεις αντισταθμιστικών παροχών για την άρνηση επιβίβασης είναι σημαντικές, προκειμένου να υπάρχουν αξιόπιστες πληροφορίες για τα προβλήματα που αντιμετωπίζουν οι επιβάτες.

Στην τροποποιημένη πρότασή της για κανονισμό του Συμβουλίου σχετικά με την τροποποίηση του κανονισμού του Συμβουλίου (ΕΟΚ) 295/91 περί θεσπίσεως κοινών κανόνων σχετικών με σύστημα αντισταθμιστικών παροχών σε περίπτωση άρνησης επιβίβασης κατά τις τακτικές αεροπορικές μεταφορές(2), η Επιτροπή, με βάση το σκεπτικό αυτό, συμφώνησε στις εν προκειμένω υποδείξεις του Ευρωπαϊκού Κοινοβουλίου.

Η Επιτροπή συμφωνεί επίσης ότι οι εκτιμήσεις κόστους/οφέλους, καθώς και οι διαβουλεύσεις με τα ενδιαφερόμενα μέρη και οι συγκρίσεις με την συναφή νομοθεσία σε άλλες χώρες είναι σημαντικοί παράγοντες για την εκτίμηση της ανάγκης της τυχόν τροποποίησης της νομοθεσίας στο μέλλον. Η Επιτροπή θα συλλέγει τέτοιες πληροφορίες όποτε αυτό είναι σκόπιμο.

(1) ΕΕ C 120 της 18.4.1998, σελ. 18.

(2) ΕΕ C 351 της 18.11.1998.
ΓΡΑΠΤΗ ΕΡΩΤΗΣΗ E-1263/98

υποβολή: Cristiana Muscardini (NI) προς την Επιτροπή

(29 Απριλίου 1998)

Θέμα: Προστασία των δικαιωμάτων των ζώων σύμφωνα με τον αστικό κώδικα της Ελβετίας

Σε ένα από τα όργανα του Τύπου μείζονος κυκλοφορίας στην Ιταλία αναφέρεται ότι στην Ελβετία οι γάτες και οι σκύλοι θα αποκτήσουν σύντομα δικαιώματα ανάλογα με τα δικαιώματα του ανθρώπου.

Είναι πάρα πολύ διαφορετική η συμπεριφορά των ανθρώπων στην υπόλοιπη Ευρώπη έναντι των ίδιων ζώων, όπου ακόμη και σήμερα τα ζώα αυτά υφίστανται κάθε μορφής κακομεταχείριση και δεν τυγχάνουν της παραμικρής προστασίας, συχνά χρησιμοποιούνται για απάνθρωπες δοκιμασίες σε αγώνες (π.χ., η μάστιγα της κυνομαχίας) και σε πειράματα όπου εξακολουθεί να χρησιμοποιείται ακόμη η ζωοτομία.

Θα μπορούσε να αναλάβει ανάλογη δράση η Επιτροπή για να δημιουργηθούν το συντομότερο δυνατό και στις χώρες της Κοινότητας σταθερά σημεία αναφοράς για αυτά τα ζώα - συντρόφους των ανθρώπων όπως, για παράδειγμα, άσυλα για τα ζώα που έχουν χαθεί;

Θα μπορούσε εξάλλου η Επιτροπή να λάβει υπόψη της το ενδεχόμενο να ποτείνει στα κράτη μέλη να συμπεριλάβουν ειδική παράγραφο για τα ζώα στον αστικό τους κώδικα, όπως γίνεται σήμερα στην Ελβετία;

Λαμβάνοντας υπόψη ότι επειδή το ζώο δεν διαθέτει ικανότητα προς δικαιοπραξία, θα μπορούσαν να καθιερωθούν ειδικοί κανόνες για τη συντήρηση των ζώων ή για την παράδοσή τους σε κάποιο πρόσωπο σε περίπτωση θανάτου του ιδιοκτήτη τους ή διάλυση της οικογένειας στην οποίαν ανήκαν.

Απάντηση του κ. Fischler εξ ονόματος της Επιτροπής

(11 Ιουνίου 1998)

Η Επιτροπή δεν είναι ενήμερη για τυχόν τροποποιήσεις της ελβετικής νομοθεσίας σχετικά με το θέμα στο οποίο αναφέρεται το Αξιότιμο Μέλος του Κοινοβουλίου.

Κατά τη διατύπωση και εφαρμογή των κοινοτικών πολιτικών στους τομείς της γεωργίας, των μεταφορών, της εσωτερικής αγοράς και της έρευνας, απαιτείται από τα κράτη μέλη και την Κοινότητα να λαμβάνουν πλήρως υπόψη τις απαιτήσεις για την ευημερία των ζώων.

Η αρχή αυτή περιλαμβάνεται σε ένα πρωτόκολλο που προσαρτάται στη συνθήκη του Άμστερνταμ. Ωστόσο, η Επιτροπή δεν φρονεί ότι είναι δυνατό από νομική άποψη να αποδοθούν δικαιώματα στα ίδια τα ζώα και, ως εκ τούτου, προτιμά να μη χρησιμοποιεί την έκφραση "δικαιώματα των ζώων"
ΓΡΑΠΤΗ ΕΡΩΤΗΣΗ E-3445/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Κανόνες για τη συμμετοχή στην έρευνα και τη διάδοση των αποτελεσμάτων

Αναφορικά με την πρόταση απόφασης του Συμβουλίου σχετικά με τους κανόνες για τη συμμετοχή των επιχειρήσεων, των ερευνητικών κέντρων και των πανεπιστημίων καθώς και τους κανόνες όσον αφορά τη διάδοση των αποτελεσμάτων της έρευνας βάση της Συνθήκης Ίδρυσης της Ευρωπαϊκής Κοινότητας και την πρόταση απόφασης του Συμβουλίου σχετικά με τους κανόνες για τη συμμετοχή των επιχειρήσεων, των ερευνητικών κέντρων και των πανεπιστημίων βάσει της Συνθήκης Ίδρυσης της Ευρωπαϊκής Κοινότητας Ατομικής Ενεργείας (εγγρ. COM(97)587 τελ. 2-97/0309 SYN - 97/0310 CNS)(1) και λαμβάνοντας υπόψη ότι οι ΜΜΕπ αντιμετωπίζουν δυσκολίες ως προς τον προσδιορισμό των πραγματικών τους αναγκών όσον αφορά την τεχνολογία, ζητείται από την Ευρωπαϊκή Επιτροπή να τους παράσχει συμπληρωματικά μέτρα για τη συμμετοχή τους στο πρόγραμμα - πλαίσιο RST, υπό μορφήν ιδίως κανόνων που θα επιτρέπουν στους μεσάζοντες να έχουν πρόσβαση στο εν λόγω πρόγραμμα υπό την ιδιότητα του "τεχνολογικού μεσάζοντα" ενδυναμώνοντας το συμβουλευτικό και συνοδευτικό ρόλο των δικτύων ενημέρωσης.

Απάντηση της κας Cresson εξ ονόματος της Επιτροπής

(28 Ιανουαρίου 1999)

Στο πέμπτο πρόγραμμα - πλαίσιο έρευνας και τεχνολογικής ανάπτυξης, δίνεται ιδιαίτερη προσοχή στις μικρές και μεσαίες επιχειρήσεις (ΜΜΕ), με μέσα που προορίζονται ειδικά για τις ΜΜΕ (διερευνητικά πριμ και έργα συνεργατικής έρευνας) CRAFT.

Εξάλλου, ζητήθηκε από τα κράτη μέλη και από τους συμμετέχοντες στο πρόγραμμα να ορίσουν εθνικούς συνδέσμους CRAFT που θα έχουν ως αποστολή την ενημέρωση και αρωγή των ΜΜΕ που πρόκειται να συμμετάσχουν στο πρόγραμμα - πλαίσιο και στα θεματικά προγράμματα.

Το δίκτυο αρωγής θα συντονίζεται από την Επιτροπή η οποία θα εξασφαλίσει και την κατάρτιση και ενημέρωση των μελών του. Η Επιτροπή θα μπορεί, κατ' αυτόν τον τρόπο, να χρηματοδοτεί υπερεθνικές δραστηριότητες στις οποίες θα συμμετέχουν κατά τρόπο συντονισμένο τα μέλη του δικτύου που θα ορίζονται από τις διάφορες χώρες.

Ειδικότερα, το οριζόντιο πρόγραμμα "καινοτομία και συμμετοχή των ΜΜΕ" προβλέπει δράσεις οικονομικής και τεχνολογικής έρευνας, στο πλαίσιο των οποίων θα υπάρξουν αμφίδρομες ενέργειες των εθνικών συνδέσμων, καθώς και με τους άλλους ενδιάμεσους, για την επικεντρωμένη ενημέρωση και αρωγή των ΜΜΕ που δραστηριοποιούνται σε ορισμένους βιομηχανικούς τομείς ή περιφέρειες της Ευρώπης. Θα μπορούν επίσης να διαδραματίσουν τον ρόλο του "τεχνολογικού διαμεσολαβητή" στον οποίο αναφέρεται το Αξιότιμο Μέλος του Κοινοβουλίου.

(1) ΕΕ C 40 της 7.2.1998.
ΓΡΑΠΤΗ ΕΡΩΤΗΣΗ E-3419/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Πρόγραμμα πλαίσιο για δράσεις στον τομέα της ενέργειας (1998-2002)

Όσον αφορά την πρόταση απόφασης του Συμβουλίου που υιοθετεί ένα πολυετές πρόγραμμα πλαίσιο για δράσεις στον τομέα της ενέργειας (1998-2002) και συναφή μέτρα (έγγρ. COM(97)550 τελ. - 97/0302 CNS)(1) και εκφράζοντας την απογοήτευσή μου για το γεγονός ότι το πρόγραμμα πλαίσιο δεν παρέχει μια γενική εικόνα των μέτρων που έχουν ληφθεί στον ενεργειακό τομέα και περιλαμβάνει μόνον προγράμματα με οικονομικές επιπτώσεις για τη Γενική Διεύθυνση XVII, υπογραμμίζω ότι το κριτήριο αυτό επιλογής θα έπρεπε να αναφέρεται σαφώς στο έγγραφο.

Ζητείται από την Επιτροπή να προωθήσει περαιτέρω την ενσωμάτων των μέτρων ενεργειακής πολιτικής.

Απάντηση του κ. Παπουτσή εξ ονόματος της Επιτροπής

(5 Ιανουαρίου 1999)

Το πολυετές πρόγραμμα-πλαίσιο δράσης στον τομέα της ενέργειας επικεντρώνεται στα τρέχοντα προγράμματα προκειμένου να εξασφαλίσει την διαφάνεια, συνοχή και αποτελεσματικότητα των δράσεων που αναλαμβάνονται στο πλαίσιο των εν λόγω προγραμμάτων. Ωστόσο, υιοθετώντας την περί ης ο λόγος πρόταση, η Επιτροπή αποφάσισε ότι έπρεπε να δοθεί ιδιαίτερη έμφαση στον συντονισμό των ενεργειακών συνιστωσών που ενυπάρχουν στις άλλες κοινοτικές πολιτικές. Προς τον σκοπό αυτόν, η Επιτροπή συνέστησε δίκτυο γενικών διευθυντών τους οποίους αφορούν τα ενεργειακά ζητήματα, που θα είναι επιφορτισμένο ειδικότερα με την περιοδική υποβολή περιοδικών εκθέσεων για την πορεία του συνόλου των δράσεων που έχουν ενεργειακή συνιστώσα.

Η Επιτροπή υπενθυμίζει, επίσης, ότι η ανακοίνωσή της "Συνολική θεώρηση της ενεργειακής πολιτικής και των ενεργειακών δράσεων"(2) κατέστησε δυνατή, για πρώτη φορά, την κατάρτιση πλήρους καταλόγου, συμπεριλαμβανομένων των διατιθέμενων χρηματοδοτικών πόρων, του συνόλου των ενεργειακών δράσεων που αναλαμβάνονται σε κοινοτικό επίπεδο. Η εν λόγω προσπάθεια διαφάνειας συνεχίστηκε με την διαβίβαση, στο Συμβούλιο και στο Ευρωπαϊκό Κοινοβούλιο, τον Απρίλιο του 1998, της ανακοίνωσης για τις "χρηματοδοτικές παρεμβάσεις των Ευρωπαϊκών Κοινοτήτων για την ενέργεια στο διάστημα μεταξύ 1995 και 1997"(3).

(1) ΕΕ C 46 της 11.2.1998, σελ. 7.

(2) COM(97)167 τελικό.

(3) COM(98)244 τελικό.
ΓΡΑΠΤΗ ΕΡΩΤΗΣΗ E-3443/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Ατμόσφαιρα

Αναφορικά με την πρόταση οδηγίας του Συμβουλίου σχετικά με τις οριακές τιμές ποιότητας της ατμόσφαιρας για το διοξείδιο του θείου, οξείδια του αζώτου, σωματίδια και μόλυβδο (εγγρ. COM(97)500 τελ. - 97/0266 SYN)(1) είμαστε σύμφωνοι με τη σκοπιμότητα προσωρινού καθορισμού οριακών τιμών μόνο για τα σωματίδια διαμέτρου έως 10 μm υποδεικνύοντας απλώς τα επίπεδα δράσης για τα σωματίδια μικροτέρων διαστάσεων (2,5 μm). Οι διαστάσεις αυτές αναφοράς θα έπρεπε να αναθεωρηθούν μετά την επεξεργασία πιο εξελιγμένων τεχνικών μέτρησης και κατόπιν παρουσίασης των αποτελεσμάτων των μετρήσεων.

Ζητείται από την Επιτροπή να παρουσιάσει σχετική έκθεση εντός διετίας το πολύ από την έναρξη ισχύος της οδηγίας.

Ζητείται επίσης από την Επιτροπή να εξακριβώσει εάν είναι δυνατόν να τεθούν συντομότερα σε ισχύ οι οριακές τιμές για τα σωματίδια μέγιστης διαμέτρου 10 μm, δεδομένου ότι, σε ορισμένα κράτη μέλη, οι προβλεπόμενες για το 2010 οριακές τιμές μπορούν να εφαρμοστούν ήδη το 2005.

Ζητείται τέλος, όσον αφορά τα σωματίδια, να μην προταθεί η οποιαδήποτε οριακή τιμή για την πρόληψη των υλικών ζημιών.

Απάντηση της κας Bjerregaard εξ ονόματος της Επιτροπής

(22 Ιανουαρίου 1999)

Η Επιτροπή θα υποβάλει έκθεση σχετικά με την εφαρμογή της προτεινόμενης οδηγίας του Συμβουλίου σχετικά με τις οριακές τιμές για το διοξείδιο του θείου και τα οξείδια του αζώτου, τα αιωρούμενα σωματίδια και τον μόλυβδο, το αργότερο στις 31 Δεκεμβρίου 2003. Τότε θα επανεξετάσει το ζήτημα της υλικής φθοράς.

Κατά την άποψη της Επιτροπής δεν είναι δυνατόν να επιταχυνθεί το χρονοδιάγραμμα υιοθέτησης των προτεινόμενων οριακών τιμών για τα αιωρούμενα σωματίδια. Η επίτευξη των προτεινόμενων οριακών τιμών αποτελεί εξαιρετικά φιλόδοξο στόχο για το μεγαλύτερο μέρος της Κοινότητας. Η Επιτροπή υποθέτει ότι τα εθνικά πρότυπα στα οποία αναφέρεται το Αξιότιμο Μέλος του Κοινοβουλίου είναι αυτά που καλείται να επιτύχει το Ηνωμένο Βασίλειο το έτος 2005. Αν και φαινομενικώς πανομοιότυπα, τα πρότυπα αυτά δεν είναι, στην πραγματικότητα, απευθείας συγκρίσιμα με τις προτεινόμενες ενδεικτικές οριακές τιμές που πρέπει να επιτευχθούν στην Κοινότητα το έτος 2010. Η χρησιμοποιούμενη στο Ηνωμένο Βασίλειο μέθοδος μετρήσεως των αιωρούμενων σωματιδίων διαφέρει από αυτήν που καθορίζεται στην προτεινόμενη οδηγία. Λαμβανομένου τούτου υπόψη, τα εθνικά πρότυπα του Ηνωμένου Βασιλείου είναι λιγότερο φιλόδοξα από τις προτεινόμενες οριακές τιμές.

(1) ΕΕ C 9 της 14.1.1998, σελ. 6.
ΓΡΑΠΤΗ ΕΡΩΤΗΣΗ E-3440/98

υποβολή: Roberta Angelilli (NI) προς την Επιτροπή

(24 Νοεμβρίου 1998)

Θέμα: Απαγωγή δύο κοριτσιών στη Λιβύη

Ο ιταλικός τύπος δημοσίευσε πρόσφατα την ιστορία της Anisa και της Amira, θυγατέρων της Antonia Bartoli και Barbara De Dominicis αντιστοίχως και ενός λίβυου, του Abubaker al Sherif. Το 1996 ο εν λόγω λίβυος, πολιτικός πρόσφυγας υποτίθεται, απήγαγε τα δύο κορίτσια. Μετά από σειρά προσφυγών ενώπιον λιβυκού δικαστηρίου, στη βάση των νόμων του κράτους αυτού, αναγνωρίστηκε το δικαίωμα φύλαξης των τέκνων στις φυσικές αλλοδαπές μητέρες, υπό την προϋπόθεση ότι θα κατοικούν στη Λιβύη. Στις 21 Ιουνίου, μετά από προσφυγή του πατέρα, επιβεβαιώθηκε η απόφαση να δοθούν τα κοριτσάκια στις μητέρες τους. Σήμερα, ο Abubaker al Sherif εξακολουθεί να κρύβεται στη Λιβύη με τα δύο παιδιά.

Βάσει των ανωτέρω, ερωτάται η Επιτροπή εάν δεν θεωρεί σκόπιμο να παρέμβει στις λιβυκές αρχές και να ζητήσει να δοθεί μεγαλύτερη προσοχή στις έρευνες που αποσκοπούν στην σύλληψη του πατέρα και στην απόδωση των δύο κοριτσιών στις μητέρες τους, όπως ρητά προβλέπει ο λιβυκός νόμος.

Απάντηση του κυρίουMarín εξ ονόματος της Επιτροπής

(7 Δεκεμβρίου 1998)

Μη έχοντας συμβατικές σχέσεις με τη Λιβύη, η Επιτροπή δε διαθέτει πληροφορίες από πρώτες πηγές για τα γεγονότα που ανέφερε το αξιότιμο μέλος του Κοινοβουλίου.

Το αντικείμενο της ερώτησης δεν εμπίπτει στην αρμοδιότητα της Επιτροπής αλλά στην ευθύνη των εθνικών και των προξενικών αρχών.
ΓΡΑΠΤΗ ΕΡΩΤΗΣΗ P-3357/98

υποβολή: Georges Berthu (NI) προς την Επιτροπή

(30 Οκτωβρίου 1998)

Θέμα: Μεταφορά των αποθεμάτων χρυσού των εθνικών κεντρικών τραπεζών προς την ΕΚΤ

Στις 21 Οκτωβρίου 1998, επ' ευκαιρία της εξετάσεως στην ολομέλεια της εκθέσεως για τα μετατρέψιμα αποθεματικά στην τρίτη φάση της ΟΝΕ, είχα ζητήσει από τον Επίτροπο de Silguy, εάν τα σήμερα κατεχόμενα αποθεματικά χρυσού από τις εθνικές κεντρικές τράπεζες, θα μεταφερόντουσαν πλήρως ή εν μέρει, στην Φρανκφούρτη. Μέχρι σήμερα πράγματι οι διάφορες δηλώσεις που έχουν γίνει σε ευρωπαϊκό επίπεδο παραμένουν διφορούμενες ως προς αυτό το σημείο. Όμως ο Επίτροπος δεν απάντησε στην εν λόγω ερώτηση στη συζήτηση που πραγματοποιήθηκε. Θα μπορούσε η Επιτροπή να δώσει σχετικά μια επίσημη απάντηση;

Απάντηση του κ. de Silguy εξ ονόματος της Επιτροπής

(15 Δεκεμβρίου 1998)

Σύμφωνα με το άρθρο 3 του καταστατικού του Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας (ΕΚΤ), η διατήρηση και η διαχείριση των επίσημων συναλλαγματικών αποθεμάτων των κρατών μελών γίνεται από το ΕΣΚΤ.

Το άρθρο 30 του καταστατικού του ΕΣΚΤ/ΕΚΤ θεσπίζει τους όρους βάσει των οποίων οι εθνικές κεντρικές τράπεζες θα προμηθεύουν την ΕΚΤ με συναλλαγματικά διαθέσιμα. Ορίζει ότι η ΕΚΤ θα έχει ακέραιο το δικαίωμα να διατηρεί και να διαχειρίζεται τα συναλλαγματικά διαθέσιμα που μεταβιβάζονται σάυτήν και να τα χρησιμοποιεί για το σκοπό που προβλέπει το καταστατικό.

Πάντως, δεν προβλέπεται καμία φυσική μεταβίβαση αποθεμάτων χρυσού από τις εθνικές κεντρικές τράπεζες προς την Ευρωπαϊκή Κεντρική Τράπεζα.
ΓΡΑΠΤΗ ΕΡΩΤΗΣΗ E-3437/98

υποβολή: Roberta Angelilli (NI) προς την Επιτροπή

(24 Νοεμβρίου 1998)

Θέμα: Συλλογή αποβλήτων στη Ρώμη

Κατά τους τελευταίους μήνες υπήρξαν διάφορες διαφωνίες μεταξύ του Δήμου της Ρώμης και της εταιρίας ΑΜΑ, η οποία διαχειρίζεται την συλλογή στερεών αστικών αποβλήτων, όσον αφορά τους τρόπους της εν λόγω συλλογής, οι οποίοι εκ των πραγμάτων εμποδίζουν την εύκολη χρησιμοποίηση των κάδων συλλογής απορριμμάτων και εκείνων που προορίζονται για την διαφοροποιημένη συλλογή απορριμμάτων.

Βάσει των ανωτέρω, ερωτάται η Επιτροπή:

1. Ποίοι τρόποι συλλογής εφαρμόζονται σήμερα στα άλλα κράτη μέλη της Ευρωπαϊκής Ένωσης;

2. Δεν πιστεύει ότι το ανωτέρω πρόβλημα έρχεται σε αντίθεση με τις ευρωπαϊκές οδηγίες για τη συλλογή και την ανακύκλωση απορριμμάτων;

3. Να μας δώσει την γενική της άποψη επί του θέματος.

Απάντηση της κας Bjerregaard εξ ονόματος της Επιτροπής

(21 Δεκεμβρίου 1998)

1. Δεν υπάρχουν ειδικές οδηγίες σχετικά με τη συλλογή αποβλήτων και υφίσταται μεγάλη ποικιλία προγραμμάτων για τη συλλογή αποβλήτων στα κράτη μέλη. Δεν είναι δυνατόν να δοθεί συλλογική απάντηση στην ερώτηση του Αξιοτίμου Μέλους του Κοινοβουλίου δεδομένου ότι θα πρέπει να λαμβάνονται υπόψη πολλοί παράγοντες, συμπεριλαμβανομένου του κλίματος, των συνηθειών διατροφής και των τοπικών συνθηκών. Συνήθως υφίστανται επίσης διαφορές μεταξύ περιφερειών σε έκαστο κράτος μέλος όσον αφορά στην προσαρμογή στις τοπικές καταστάσεις.

2. Η οδηγία 75/442/ΕΟΚ σχετικά με τα απόβλητα(1)όπως τροποποιήθηκε από την οδηγία 91/156/ΕΟΚ(2) ορίζει στο άρθρο 4 ότι τα απόβλητα πρέπει να ανακτώνται ή να διατίθενται δίχως να τίθεται σε κίνδυνο η ανθρώπινη ζωή και το περιβάλλον. Οι λεπτομέρειες σχετικά με την οργάνωση της συλλογής αποβλήτων και της διάθεσής τους επαφίενται στα κράτη μέλη που διαθέτουν μεγάλη διακριτική ευχέρεια στον τομέα αυτόν. Εν γένει, οι διαφορές όσον αφορά στις γνώμες μεταξύ τοπικής αρχής και μιας επιχείρησης που αναλαμβάνει την συλλογή και τη διάθεση των δημοτικών αποβλήτων, δεν επηρεάζουν την κοινοτική νομοθεσία για το περιβάλλον στον τομέα των αποβλήτων.

3. Οι παρεχόμενες πληροφορίες δεν επιτρέπουν στην Επιτροπή να εκφράσει γνώμη σχετικά με το πρόβλημα που θίγει το Αξιότιμο Μέλος του Κοινοβουλίου.

(1) ΕΕ L 194 της 25.7.1975.

(2) ΕΕ L 194 της 25.7.1975.
ΓΡΑΠΤΗ ΕΡΩΤΗΣΗ E-3646/98

υποβολή: Amedeo Amadeo (NI) προς την Επιτροπή

(3 Δεκεμβρίου 1998)

Θέμα: Πρόσθετες ύλες στη διατροφή των ζώων

Όσον αφορά την "πρόταση οδηγίας του Συμβουλίου για την τροποποίηση της οδηγίας 70/524/ΕΟΚ περί των προσθέτων υλών στην διατροφή των ζώων, καθώς επίσης και της οδηγίας 95/69/ΕΚ για τη θέσπιση των όρων και των κανόνων που εφαρμόζονται κατά την έγκριση και την εγγραφή ορισμένων εγκαταστάσεων και ενδιαμέσων του τομέα της διατροφής των ζώων και, τέλος, για την τροποποίηση των οδηγιών 70/524/ΕΟΚ, 74/63/ΕΟΚ, 79/373/ΕΟΚ και 82/471/ΕΟΚ" (COM(98)216 τελικό - 98/0131 CNS)(1), απαιτείται να επιλεγούν μέθοδοι και μέσα που θα ελαχιστοποιούν τους κινδύνους ενδεχομένων στρεβλώσεων του ανταγωνισμού εκ του γεγονότος ότι θα ισχύουν διαφορετικά τέλη για τις διάφορες χώρες.

Προς τον σκοπό αυτό, θα ήταν σκόπιμο να προβλεφθεί μια μεταβατική φάση κατά τη διάρκεια της οποίας τα κράτη μέλη θα διατηρούσαν το δικαίωμα να καθορίζουν το ύψος των τελών; μετά την εκπνοή της μεταβατικής περιόδου, πρέπει να καθορισθεί ενιαίο ύψος τελών που θα ισχύει για όλες τις χώρες.

Προτίθεται η Επιτροπή να προσαρμόσει την πρότασή της προς την κατεύθυνση αυτή, τροποποιώντας ανάλογα τις προτεινόμενες ημερομηνίες;

Απάντηση του κ. Fischler εξ ονόματος της Επιτροπής

(15 Ιανουαρίου 1999)

Η Επιτροπή θεωρεί ότι, ο καθορισμός τρόπου υπολογισμού των εισφορών, όπως τον προβλέπει η πρόταση οδηγίας του Συμβουλίου που τροποποιεί τις δύο σχετικές οδηγίες, προσαρμόζεται καλύτερα στην κατάσταση. Οι τροποποιήσεις αυτές λαμβάνουν υπόψη τις εμπειρίες από άλλους τομείς δραστηριοτήτων και το προβλεπόμενο σύστημα επιτρέπει επίσης τη μείωση του κινδύνου για στρέβλωση του ανταγωνισμού. Εξάλλου, η πρόταση γιάπόφαση του Συμβουλίου σχετικά με κοινοτικό σύστημα εισφορών στον τομέα των ζωοτροφών(2) προβλέπει ότι ο τρόπος υπολογισμού θα επανεξεταστεί βάσει των εκθέσεων που καταρτίζονται από τα κράτη μέλη και κατά περίπτωση, θα προσαρμοστεί αναλόγως.

(1) ΕΕ C 155 της 20.5.1998, σελ. 29.

(2) COM(98)225 τελικό.